РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 112-1268/22

21. јул 2023. године

Б е о г р а д

На основу члана 27к став 9, у вези са ст. 1. и 3. истог члана Закона о буџетском систему („Службени гласник РС“, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др. закон, 138/22) и члана 65. став 3. Пословника Народне скупштине („Службени гласник РС“, број 20/12 – Пречишћени текст), Одбор за административно-буџетска и мандатно-имунитетска питања је на 29.седници одржаној 21. јула 2023. године, разматрао захтев заменика председника Комисије за контролу државне помоћи (21 Број: 112-1268/23 од 28. јуна 2023. године) и донео

О Д Л У К У

о давању сагласности Комисији за контролу државне помоћи

за заснивање радног односа на неодређено време са новим лицима у 2023. години

1. Даје се сагласност Комисији за контролу државне помоћи за заснивање радног односа на неодређено време, са пет нових лица, на следећим радним местима:

- радно место за оцену усклађености државне помоћи, у звању контролора - један извршилац;

- радно место за анализу државне помоћи, у звању вишег аналитичара - један извршилац;

- радно место за анализу и извештавање, у звању аналитичара - један извршилац;

- радно место за правне послове, у звању вишег саветника - један извршилац;

- радно место за међународну сарадњу, у звању саветника - један извршилац.

2. Запошљавање лица из тачке 1. ове одлуке, условљено је постојањем одговарајућих финансијских средстава за исплату плата, са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2023. годину, опредељеним за рад Комисије за контролу државне помоћи и Измењеним Кадровским планом за 2023. годину, на који је сагласност дало Министарство финансија (акт број 112-01-00195/2023-03 од 5. јуна 2023. године).

3. Ову одлуку доставити Комисији за контролу државне помоћи на даље поступање.

4. Ова одлука ступа на снагу даном доношења.

ПРЕДСЕДНИК ОДБОРА

Миленко Јованов

О б р а з л о ж е њ е

Заменик председника Комисије за контролу државне помоћи (у даљем тексту: Комисија) је дана 28.6.2023. године поднео Одбору за административно-буџетска и мандатно-имунитетска питања (у даљем тексту: Одбор) захтев за прибављање сагласности за заснивање радног односа у 2023. години са пет нових лица, уз који је приложио сагласност Министарства финансија на Измену Кадровског плана Комисије за 2023. годину. Наведеним захтевом повучени су захтеви за прибављање сагласности за заснивање радног односа у 2023. години 21 број 112-2866/2 од 22. децембра 2022. године и од 22 јануара 2023. године.

У образложењу захтева је наведено да је чланом 23. став 2. Закона о контроли државне помоћи („Службени гласник РС“, број 73/19) прописано да се ближи опис радних места, као и број контролора и аналитичара у службама Комисије уређује актом о систематизацији који доноси Савет Комисије, уз сагласност одбора Народне скупштине надлежног за послове финансија, као и да је Савет Комисије 18. маја 2023. године донео Предлог измена Кадровског плана Комисије за 2023. годину; да је Прдлог измењен ради усклађивања са новим Правилником о унутрашњем уређењу и систематизацији радних места, на који је Одбор за финансије, републички буџет и контролу трошења јавних средстава Народне скупштине дао сагласност 16. јуна 2023. године. Наведеним правилником систематизовано је укупно 14 радних места, са укупно 27 државних службеника, од који је један државни службеник на положају и 26 на извршилачким радним местима.

У образложењу се истиче да је у Комисији тренутно запослено укупно 16 лица, од чега 15 државних службеника на неодређено време и један државни службеник на положају, секретар Комисије, који је постављен на положај на период од пет година, као и да због обима и сложености послова из делокруга рада постоји реална потреба за повећањем броја државних службеника на неодређено време.

Одредбом члана 27к став 1. Закона о буџетском систему прописано је да је у периоду од 1. јануара 2021. године до 31. децембра 2023. године корисницима јавних средстава дозвољено да без посебних дозвола и сагласности у текућој календарској години приме у радни однос на неодређено време и радни однос на одређено време у својству приправника до 70% укупног броја лица којима је престао радни однос на неодређено време по било ком основу у претходној календарској години (умањен за број новозапослених на неодређено време и одређено време у својству приправника у тој календарској години). Ставом 9. истог члана Закона прописано је да о заснивању радног односа на неодређено време и радног односа на одређено време у својству приправника изнад процента из става 1. овог члана у службама Народне скупштине, Заштитника грађана, Повереника за заштиту равноправности, Државне ревизорске институције, Повереника за информације од јавног значаја и заштиту података о личности, Агенције за спречавање корупције, Комисије за контролу државне помоћи, Републичке комисије за заштиту права у поступцима јавних набавки, Комисије за заштиту конкуренције, Комисије за хартије од вредности, Фискалног савета, Регулаторног тела за електронске медије и Агенције за енергетику Републике Србије, као и о томе да укупан број запослених, односно радно ангажованих из става 4. код тих корисника буде већи од процента, односно броја из ст. 4. и 6, одлучује одбор Народне скупштине надлежан за административно-буџетска питања. Ставом 4. предвиђено је да почев од 1. јануара 2021. године укупан број запослених на одређено време (изузев у својству приправника), лица ангажованих по уговору о делу, уговору о привременим и повременим пословима, преко омладинске и студентске задруге, као и посредством агенције за привремено запошљавање и лица ангажованих по другим основама, код корисника јавних средстава, не може бити већи од 10% укупног броја запослених на неодређено време, осим изузетно, уз сагласност тела Владе, на предлог надлежног органа, уз претходно прибављено мишљење Министарства финансија; у ставу 6. предвиђено је да корисник јавних средстава који има мање од 50 запослених на неодређено време може да има највише до седам запослених, односно ангажованих лица у смислу става 4. овог члана.

Одбор је, ценећи поднети захтев, на основу овлашћења из члана 27к став 9. Закона о буџетском систему, дао тражену сагласност Комисији за заснивање радног односа на неодређено време, са пет нових лица, према структури из захтева, с тим да је запошљавање наведеног броја извршилаца условљено постојањем одговарајућих финансијских средстава за исплату плата, са припадајућим порезима и доприносима за новозапослене, у складу са обимом средстава обезбеђеним у Закону о буџету Републике Србије за 2023. годину, опредељеним за рад Комисије и Измењеним Кадровским планом Комисије за 2023. годину, на који је сагласност дало Министарство финансија (акт број 112-01-00195/2023-03 од 5. јуна 2023. године).